3BB ค้างค่าเช่าโครงข่าย JASIF อีก 193 ลบ. จับตาเดดไลน์ 2 พ.ค.
“บลจ.บัวหลวง” แจ้ง 3BB จ่ายค่าเช่าโครงข่าย JASIF แล้ว 750 ล้านบาท เหลือค้างอีก 193.1 ล้านบาท โดนปรับ 7.5% จนกว่าจะชำระค่าเช่าครบถ้วน โดยจะครบกำหนดชำระ 2 พ.ค.66 จับตางวดถัดไปมีโอกาสผิดนัดชำระหนี้อีก
3BB จ่ายค่าเช่าโครงข่าย JASIF แล้ว 750 ล้านบาท เหลือค้างอีก 193.1 ล้านบาท จับตาครบกำหนดชำระ 2 พ.ค.66
18 เม.ย. 2566

บริษัทหลักทรัพย์จัดการกองทุนรวม บัวหลวง จำกัด หรือ บลจ.บัวหลวง ในฐานะบริษัทจัดการของกองทุนรวมโครงสร้างพื้นฐานบรอดแบนด์อินทอร์เน็ต จัสมิน หรือ JASIF เปิดเผยถึงการชำระค่าเช่าของ บริษัท ทริปเปิ้ลที บรอดแบนด์ จำกัด (มหาชน) (3BB) ว่า ในวันที่ 17 เมษายน 2566 กองทุนได้รับค่าเช่าทรัพย์สินใยแก้วนำแสงจาก 3BB จำนวน 750 ล้านบาท จากค่าเช่าประจำเดือนปี 2566 เท่ากับ 943.1 ล้านบาท และยังมียอดค้างชำระบางส่วนจำนวน 193.1 ล้านบาท
นอกจากนี้ 3BB แจ้งกับกองทุนว่า เนื่องจากธุรกิจบรอดแบนด์อินเทอร์เน็ตมีการแข่งขันสูงอย่างต่อเนื่อง และ ต้นทุนการดำเนินงานปรับเพิ่มขึ้น ส่งผลกระทบต่อกระแสเงินสดจากการดำเนินงานของ 3BB
ทั้งนี้ ตามเงื่อนไขในสัญญาเช่าระหว่างกองทุนกับ 3BB นั้น 3BB สามารถชำระค่าเช่าล่าช้าได้ไม่เกิน 15 วันนับจากวันครบกำหนดชำระ (Due date) ซึ่งจะครบกำหนด ในวันที่ 2 พฤษภาคม 2566 โดยในระหว่างนี้ 3BB จะต้องเสียค่าปรับในอัตราร้อยละ 7.50 ต่อปี จนกว่าจะชำระค่าเช่าครบถ้วน
โดยบริษัทจัดการจะติดตามประเด็นดังกล่าวอย่างใกล้ชิด และหากมีความคืบหน้าเกี่ยวกับผลกระทบที่มีนัยสำคัญ บริษัทจัดการจะรายงานความคืบหน้าต่อไป